പ്രത്യേക സേവനങ്ങളും ഫീച്ചറുകളും
ഗവൺമെന്റിന്റെ ക്ഷേമപദ്ധതികൾ പ്രചരിപ്പിക്കുന്നതിൽ മാധ്യമങ്ങൾക്ക് ക്രിയാത്മകമായ പങ്കുവഹിക്കാനാകുമെന്ന് വയനാട് സബ് കലക്ടർ ശ്രീമതി ആർ ശ്രീലക്ഷ്മി
പിഐബി മാധ്യമ ശില്പശാല വയനാട് സുൽത്താൻ ബത്തേരിയിൽ സംഘടിപ്പിച്ചു
സുൽത്താൻ ബത്തേരി, ഒക്ടോബർ 27, 2022
കേരളം പോലൊരു സംസ്ഥാനത്ത് ഗവൺമെന്റിന്റെ ക്ഷേമപദ്ധതികൾ പ്രചരിപ്പിക്കുന്നതിൽ മാധ്യമങ്ങൾക്ക് ക്രിയാത്മക പങ്ക് വഹിക്കാനാകുമെന്ന് വയനാട് സബ് കളക്ടർ ശ്രീമതി ആർ ശ്രീലക്ഷ്മി പറഞ്ഞു. വയനാട് ജില്ലയിലെ സുൽത്താൻ ബത്തേരിയിൽ മാധ്യമപ്രവർത്തകർക്കായി സംഘടിപ്പിച്ച പ്രാദേശിക മാധ്യമ ശിൽപശാല ഉദ്ഘാടനം ചെയ്ത് സംസാരിക്കുകയായിരുന്നു
ശ്രീമതി ആർ ശ്രീലക്ഷ്മി. കേരളത്തിൽ സാക്ഷരതാ നിരക്ക് വളരെ കൂടുതലായതുകൊണ്ടും ജനസംഖ്യയിൽ ഭൂരിഭാഗവും സ്ഥിരമായി മാധ്യമങ്ങൾ ഉപയോഗിക്കുന്നവരായതിനാലും ക്ഷേമ പദ്ധതികൾ കൂടുതൽ ആളുകളിലേക്ക് എത്തിച്ചേരാൻ ഇത് സഹായിക്കുമെന്നും അവർ ചൂണ്ടിക്കാട്ടി.
പ്രാദേശിക മാധ്യമ പ്രവര്ത്തകര്ക്കായി കേന്ദ്ര വാർത്താ വിതരണ പ്രക്ഷേപണ മന്ത്രാലയത്തിന് കീഴിലുള്ള കൊച്ചി പ്രസ് ഇന്ഫര്മേഷന് ബ്യൂറോ  സുൽത്താൻ ബത്തേരി പ്രസ് ക്ലബ്, സിബിസി വയനാട് ഓഫീസ് എന്നിവയുമായി ചേർന്നാണ് വയനാട് സുൽത്താൻ ബത്തേരിയിൽ ശില്പശാല സംഘടിപ്പിച്ചത്.
പിഐബി, കേരള ലക്ഷദ്വീപ് മേഖല അഡീഷണല് ഡയറക്ടര് ജനറല് ശ്രീ വി. പളനിച്ചാമി അധ്യക്ഷത വഹിച്ചു. എല്ലാ ജനങ്ങളിലേക്കും സർക്കാർ പദ്ധതികൾ പരമാവധി എത്തിക്കുന്നതിൽ മാധ്യമങ്ങൾ വഹിക്കേണ്ട പങ്ക് സംബന്ധിച്ച് ശ്രീ വി. പളനിച്ചാമി തന്റെ അദ്ധ്യക്ഷ പ്രസംഗത്തിൽ പരാമർശിച്ചു. പൊതുനന്മയ്ക്കായി സർക്കാർ നടത്തുന്ന ക്ഷേമ പദ്ധതികൾക്ക് മാധ്യമങ്ങൾ മതിയായ മുൻഗണന നൽകണം എന്നും ശ്രീ പളനിച്ചാമി കൂട്ടിച്ചേർത്തു.
ചടങ്ങിൽ മുതിർന്ന മാധ്യമപ്രവർത്തകൻ ശ്രീ ഒ. കെ. ജോണിയെ ശ്രീമതി ആർ. ശ്രീലക്ഷ്മി ആദരിച്ചു. മാധ്യമങ്ങൾ ഗ്രാമീണ റിപ്പോർട്ടിംഗിൽ കൂടുതൽ ശ്രദ്ധ കേന്ദ്രീകരിക്കണമെന്നും ജനങ്ങളെ കൂടുതൽ ബോധവാന്മാരാക്കാൻ ഗവൺമെന്റ് നടപ്പിലാക്കുന്ന ക്ഷേമ പദ്ധതികൾക്ക് മാധ്യമങ്ങൾ മുൻഗണന നൽകണമെന്നും ശ്രീ ജോണി മറുപടി പ്രസംഗത്തിൽ പറഞ്ഞു.
ശിൽപശാലയുടെ ഭാഗമായി 'കേന്ദ്ര പദ്ധതികളുടെ സാമ്പത്തിക വീക്ഷണം' എന്ന വിഷയത്തിൽ നടന്ന ആദ്യ സെഷന് ജില്ലാ ലീഡ് ബാങ്ക് മാനേജർ ശ്രീ ബിബിൻ മോഹൻ നേതൃത്വം നൽകുകയും കേന്ദ്ര ഗവൺമെന്റ് കാർഷിക, സാമൂഹിക സുരക്ഷാ, വിദ്യാഭ്യാസ മേഖലകളിൽ നടപ്പാക്കി വരുന്ന പ്രധാന പദ്ധതികളെക്കുറിച്ച് അവതരണം നടത്തുകയും ചെയ്തു.
കാലിക്കറ്റ് സർവകലാശാലയിലെ സാമ്പത്തിക ശാസ്ത്രം അസിസ്റ്റന്റ് പ്രൊഫസർ ഡോ. മുനീർ ബാബു 'കേന്ദ്ര സർക്കാർ പദ്ധതികളുടെ സാമൂഹിക വീക്ഷണ' ത്തെക്കുറിച്ച് സംസാരിക്കുകയും ക്ഷേമ പദ്ധതികൾ എങ്ങനെ ജനങ്ങളുടെ ജീവിതം മെച്ചപ്പെടുത്തുന്നതിൽ പ്രധാന പങ്ക് വഹിക്കുമെന്നതിനെക്കുറിച്ചുള്ള ഉൾക്കാഴ്ചകൾ പങ്കുവെക്കുകയും ചെയ്തു.
പിഐബി കൊച്ചി ഡയറക്ടർ ശ്രീമതി രശ്മി റോജ തുഷാര നായർ കേന്ദ്ര വാർത്ത വിതരണ പ്രക്ഷേപണ മന്ത്രാലയത്തിന് കീഴിലുള്ള വിവിധ മാധ്യമ യൂണിറ്റുകളുടെ പ്രവർത്തനങ്ങളെ കുറിച്ച് വിവരിച്ചു.
പരിപാടിയുടെ ഭാഗമായുള്ള 'അനുഭവങ്ങൾ പങ്കുവെക്കൽ' എന്ന സെഷനിൽ സുൽത്താൻ ബത്തേരി രൂപതയിലെ ബിഷപ്പ് ജോസഫ് മാർ തോമസ്, റേഡിയോ മാറ്റൊലിയെ പ്രതിനിധീകരിച്ച് ഫാദർ ബിജോ തോമസ് എന്നിവർ
സംസാരിച്ചു.
വയനാട് സി ബി സിയിലെ ഫീൽഡ് പബ്ലിസിറ്റി ഓഫീസർ ശ്രീ പ്രജിത്ത് കുമാർ, ആകാശവാണി ന്യൂസിന്റെ വയനാട് പാർട്ട്ടൈം കറസ്പോണ്ടന്റ് ശ്രീ അരുൺ വിൻസെന്റ്, ദൂരദർശൻ ന്യൂസിന്റെ വയനാട്ടിലെ സ്ട്രിങ്ങർ ശ്രീ ഓ. പി. കുര്യാക്കോസ് എന്നിവർ കേരളത്തിൽ കേന്ദ്ര വാർത്ത വിതരണ പ്രക്ഷേപണ മന്ത്രാലയത്തിന് കീഴിലുള്ള വിവിധ മാധ്യമ യൂണിറ്റുകളെ പ്രതിനിധീകരിച്ച് ചടങ്ങിനെ അഭിസംബോധന ചെയ്തു .
തുടർന്ന് കേന്ദ്ര ഗവൺമെന്റിന്റെ പദ്ധതി ഗുണഭോക്താക്കളായ സിനു കുമാരപുരം , ശ്രീ അബ്ദുൽ സമദ്  എന്നിവർ അവരുടെ അനുഭവങ്ങൾ പങ്കുവെച്ചു.
കൊച്ചി പിഐബിയിലെ മീഡിയ ആൻഡ് കമ്മ്യൂണിക്കേഷൻ ഓഫീസർ ശ്രീമതി ഷാമില കെ. വൈ. സ്വാഗതവും പ്രസ് ക്ലബ് സെക്രട്ടറി ശ്രീ മധു നടേഷ് നന്ദിയും പറഞ്ഞു.
കേന്ദ്ര ഗവണ്മെന്റിന്റെ വിവിധ പദ്ധതികളെക്കുറിച്ച് പ്രാദേശിക ലേഖകര്ക്ക് അറിവ് പകരുക എന്ന ലക്ഷ്യത്തോടെയാണ് പിഐബി വിവിധ ജില്ലകളിൽ ഇത്തരം ശില്പശാലകള് സംഘടിപ്പിക്കുന്നത്.
RRTN/SKY
(Visitor Counter : 13